CELEX: 32011R1191
Language: lt
Date: 2011-11-18 00:00:00
Title: 2011 m. lapkričio 18 d. Komisijos įgyvendinimo reglamentas (ES) Nr. 1191/2011, kuriuo iš dalies keičiamas Reglamentas (ES) Nr. 479/2010, kuriuo nustatomos Tarybos reglamento (EB) Nr. 1234/2007 nuostatų dėl valstybių narių Komisijai teikiamų informacinių pranešimų apie pieno ir pieno produktų sektorių įgyvendinimo taisyklės

19.11.2011   
            
            
               LT
            
            
               Europos Sąjungos oficialusis leidinys
            
            
               L 302/30
            
         KOMISIJOS ĮGYVENDINIMO REGLAMENTAS (ES) Nr. 1191/2011
   2011 m. lapkričio 18 d.
   kuriuo iš dalies keičiamas Reglamentas (ES) Nr. 479/2010, kuriuo nustatomos Tarybos reglamento (EB) Nr. 1234/2007 nuostatų dėl valstybių narių Komisijai teikiamų informacinių pranešimų apie pieno ir pieno produktų sektorių įgyvendinimo taisyklės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 192 straipsnio 2 dalį kartu su 4 straipsniu,
   kadangi:
   
               (1)
            
            
               Komisijos reglamento (ES) Nr. 479/2010 (2) 2 straipsnio 4 dalyje numatyta, kad valstybių narių Komisijai pranešta gamintojo pardavimo kaina turi būti susijusi su pardavimais, už kuriuos ataskaitiniu laikotarpiu buvo išrašytos sąskaitos;
            
         
               (2)
            
            
               nors sąskaitos yra patikimi oficialūs apskaitos dokumentai, laikant jas vieninteliu kainų nustatymo šaltiniu, gali būti užkertamas kelias valstybėms narėms naudotis kitais esamais patikimais kainų šaltiniais. Priklausomai nuo produkto, kiti esami patikimi kainų šaltiniai gali geriau atspindėti rinkoje vyraujančią padėtį. Todėl turėtų taip pat būti leidžiama pranešti kainas, nurodytas ataskaitiniu laikotarpiu sudarytose sutartyse;
            
         
               (3)
            
            
               patirtis rodo, kad kelioms valstybėms narėms yra sunku laikytis Reglamento (ES) Nr. 479/2010 2 straipsnio 2 dalyje nurodyto mėnesio kainų pranešimo termino – jo laikydamosi valstybės narės negali pateikti Komisijai galutinių kainų. Norint, kad pranešamos kainos būtų tikslesnės, reikėtų pratęsti pranešimo terminą;
            
         
               (4)
            
            
               reikėtų geriau apibūdinti apklausos metodą, naudojamą duomenų apie kainas kilmei nustatyti, ir kompetentingų valdžios institucijų taikomą duomenų rinkimo būdą;
            
         
               (5)
            
            
               būtina suderinti valstybių narių kas mėnesį pranešamą informaciją apie eksporto licencijas su tokia pat kasdien pateikiama informacija. Todėl reikalaujama, kad kas mėnesį pateikiamuose pranešimuose būtų pateikiama papildoma informacija;
            
         
               (6)
            
            
               Reglamentą (ES) Nr. 479/2010 reikėtų atitinkamai iš dalies pakeisti;
            
         
               (7)
            
            
               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 479/2010 iš dalies keičiamas taip:
   
               1)
            
            
               2 straipsnis iš dalies keičiamas taip:
               
                           a)
                        
                        
                           2 dalies pirmas sakinys pakeičiamas taip:
                           „2.   Ne vėliau kaip kiekvieno mėnesio 15 d. valstybės narės praneša Komisijai apie praėjusį mėnesį užregistruotas I.B priede išvardytų produktų gamintojo pardavimo kainas:“;
                        
                     
                           b)
                        
                        
                           4 dalis pakeičiama taip:
                           „4.   1 ir 2 dalyse gamintojo pardavimo kaina reiškia kainą, už kurią produktas perkamas iš įmonės, atskaičiavus mokesčius (PVM) ir visas kitas išlaidas (transporto, pakrovimo, prekių tvarkymo, sandėliavimo, padėklų, draudimo ir t. t.).
                           Valstybės narės užtikrina, kad pranešta kaina atitiktų rinkoje esančią padėtį. Pranešta kaina turi būti pagrįsta tinkamiausiu esamu informacijos šaltiniu, t. y.:
                           
                                       a)
                                    
                                    
                                       pardavimais, už kuriuos ataskaitiniu laikotarpiu buvo išrašytos sąskaitos,
                                       ir (arba)
                                    
                                 
                                       b)
                                    
                                    
                                       ataskaitiniu laikotarpiu sudarytomis sutartimis dėl pristatymo per tris mėnesius.“
                                    
                                 
                     
         
               2)
            
            
               7 straipsnio 1 dalies a ir b punktai pakeičiami taip:
               
                           „a)
                        
                        
                           pagal pieno produktų eksporto grąžinamųjų išmokų nomenklatūros kodą, pagal paskirties šalies kodą ir paraiškos pateikimo datą suskirstytus produktų kiekius, nurodytus pagal Reglamento (EB) Nr. 1187/2009 10 straipsnio 2 dalies antrą pastraipą atšauktose licencijų paraiškose;
                        
                     
                           b)
                        
                        
                           pagal pieno produktų eksporto grąžinamųjų išmokų nomenklatūros kodą ir pagal paskirties šalies kodą suskirstytus nepanaudotus produktų kiekius, nurodytus licencijose, kurios baigė galioti ir buvo grąžintos praėjusį mėnesį, o buvo išduotos nuo einamųjų GATT metų liepos 1 d.;“;
                        
                     
         
               3)
            
            
               II priedo 3 punkto c papunktis pakeičiamas taip:
               
                           „c)
                        
                        
                           apklausos metodas: nurodoma, iš kurių suinteresuotųjų subjektų (gamintojų, pirmųjų pirkėjų) informacija yra surinkta, ir koks buvo jos surinkimo metodas;“.
                        
                     
         2 straipsnis
   Šis reglamentas įsigalioja septintąją dieną po jo paskelbimo Europos Sąjungos oficialiajame leidinyje.
   Jis taikomas nuo 2011 m. gruodžio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. lapkričio 18 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 135, 2010 6 2, p. 26.